1. OBCHODNÉ PODMIENKY
2. Verejný obstarávateľ požaduje, aby uchádzač predložil v ponuke zmluvu podľa zmluvných podmienok, uvedených v predmetnej zmluve zmluvy o poskytovaní služieb.
3. Do zmluvy o poskytovaní služby nesmú byť zapracované zmeny, ktoré by boli v rozpore so súťažnými podkladmi, menili by rovnováhu zmluvných povinností v neprospech verejného obstarávateľa, zvyšovali by mieru povinností v neprospech verejného obstarávateľa, zvyšovali cenu plnenia či mali iný podstatný vplyv na jej obsah. Pokiaľ uchádzač takéto zmeny v zmluve o poskytovaní služby predloženej v ponuke uskutoční, bude to v rozpore s požiadavkami verejného obstarávateľa na predmet zákazky.

#

# ZMLUVA O POSKYTOVANÍ SLUŽIEB

uzatvorená podľa ustanovenia § 269 ods. 2 zákona č. 513/1991 Zb. Obchodný zákonník v znení neskorších predpisov (ďalej len „**Obchodný zákonník**“)

# Čl. I

# ZMLUVNÉ STRANY

Názov organizácie: Dom tretieho veku

Sídlo: Polereckého 2, 851 04 Bratislava

Štatutárny orgán: PhDr. Daniela Palúchová, PhD., MPH, riaditeľka

IČO: 30842344

DIČ: nie je platiteľom DPH

Zriadená: Hlavným mestom SR - Bratislavou

Kontaktná osoba: PhDr. Daniela Palúchová, PhD., MPH,

Telefón: 02/32 333 614

/ďalej len „**Objednávateľ**” v príslušnom gramatickom tvare/

Názov organizácie:

Sídlo organizácie:

Štatutárny orgán:

IBAN:

Bankové spojenie:

IČO:

DIČ:

IČ DPH

Spoločnosť zapísaná v obchodnom registri ………….vložka číslo: ………..

/ďalej len „**Poskytovateľ**” v príslušnom gramatickom tvare/

/Objednávateľ a Poskytovateľ ďalej spoločne len „**Zmluvné strany**“ a jednotlivo len **„Zmluvná strana“**/ sa dohodli na uzatvorení tejto zmluvy o poskytovaní služieb (ďalej len „**Zmluva**” v príslušnom gramatickom tvare).

# Čl. II.

# PREDMET ZMLUVY

1. Touto Zmluvou sa Poskytovateľ zaväzuje počas doby trvania tejto Zmluvy, t.j. počas 4 rokov odo dňa účinnosti tejto Zmluvy alebo do vyčerpania finančného limitu 408 000 eur s DPH, podľa toho, ktorá skutočnosť nastane skôr, priebežne a podľa pokynov a požiadaviek Objednávateľa zabezpečovať prípravu stravy pre obyvateľov Objednávateľa (prijímateľov sociálnej služby podľa zákona č. 448/2008 Z. z. o sociálnych službách a o zmene a doplnení zákona č. [455/1991 Zb](https://www.slov-lex.sk/pravne-predpisy/SK/ZZ/1991/455/). o živnostenskom podnikaní (živnostenský zákon) v znení neskorších predpisov (ďalej len „**Zákon o sociálnych službách**“) a zamestnancov Objednávateľa spôsobom a za podmienok stanovených v tejto Zmluve, jej prílohách a všeobecne záväzných právnych predpisoch (ďalej len „**Služby**“). Pre odstránenie právnych pochybností je súčasťou záväzku Poskytovateľa poskytovať Objednávateľovi Služby podľa tejto Zmluvy aj povinnosť zabezpečovať predaj základných potravín, t.j. najmä, ale nie výlučne, múky, cukru, oleja, soli, mlieka, mliečnych výrobkov, minerálnych vôd, trvanlivého pečiva, balenej kávy, balených čajov, balených mäsových výrobkov, cukroviniek, keksov a pod., a to formou doplnkového predaja v priestoroch sídla Objednávateľa v rozsahu a za podmienok dohodnutých v tejto Zmluve. Objednávateľ sa zaväzuje zaplatiť Poskytovateľovi za poskytnuté Služby cenu dohodnutú v tejto Zmluve.
2. Na účely tejto Zmluvy Služby zahrňujú najmä, ale nie výlučne, nasledujúce plnenia Poskytovateľa:
	1. zabezpečovanie prípravy a výdaja stravy Poskytovateľom pre zamestnancov Objednávateľa v dohodnutej, resp. všeobecne záväznými právnymi predpismi, ako aj hygienickými a potravinárskymi normami stanovenej kvalite, rozsahu a cene podľa tejto Zmluvy na základe požiadaviek Objednávateľa; a súčasne
	2. zabezpečovanie prípravy a výdaja stravy Poskytovateľom pre prijímateľov sociálnych služieb poskytovaných Objednávateľom podľa Zákona o sociálnych službách a ostatných všeobecne záväzných právnych predpisov v dohodnutej, resp. všeobecne záväznými právnymi predpismi, ako aj hygienickými a potravinárskymi normami stanovenej kvalite, rozsahu a cene podľa tejto Zmluvy na základe požiadaviek Objednávateľa; a súčasne
	3. zabezpečovanie prípravy a výdaja stravy Poskytovateľom pre prijímateľov sociálnych služieb s celodennou starostlivosťou poskytovaných Objednávateľom podľa Zákona o sociálnych službách a ostatných všeobecne záväzných právnych predpisov v dohodnutej, resp. všeobecne záväznými právnymi predpismi, ako aj hygienickými a potravinárskymi normami stanovenej kvalite, rozsahu a cene podľa tejto Zmluvy na základe požiadaviek Objednávateľa; a súčasne
	4. zabezpečovanie predaja základných potravín formou doplnkového predaja v bufete nachádzajúcom sa v priestoroch sídla Objednávateľa; a súčasne
	5. zabezpečenie vákuového balenia stravy pre klientov a zamestnancov Objednávateľa v prípade potreby a podľa požiadaviek Objednávateľa; a súčasne
	6. zabezpečovanie ďalších služieb v zmysle tejto Zmluvy.
3. Objednávateľ umožňuje, aby Poskytovateľ počas doby trvania tejto Zmluvy poskytoval stravovacie služby v priestoroch Objednávateľa aj iným osobám ako prijímateľom sociálnych služieb poskytovaných Objednávateľom podľa Zákona o sociálnych službách a ostatných všeobecne záväzných právnych predpisov alebo zamestnancom Objednávateľa.

**Podrobná špecifikácia poskytovaných Služieb je uvedená v prílohe č. 2 tejto Zmluvy a je jej neoddeliteľnou súčasťou**.

1. Pre odstránenie právnych pochybností pokiaľ ide o zabezpečenie prípravy a výdaja stravy v rámci Služieb, Poskytovateľ je povinný zabezpečovať prípravu a výdaj raňajok, desiat, obedov, olovrantov a večerí. Spolu s raňajkami bude pripravovaná aj desiata a spolu s obedmi aj olovranty.
2. Zostavenie a zmena jedálneho lístka je výlučne v pôsobnosti Poskytovateľa. Jedálny lístok Poskytovateľa musí zodpovedať požiadavkám na racionálnu výživu pri zohľadnení požiadaviek na úpravu predpísaných diét podľa Metodického pokynu Ministerstva zdravotníctva Slovenskej republiky č. 719/92-C (odporúčané zásady stravovania, úprava diétneho systému), v súlade so Záväzným opatrením MZ SR č. 1685/1998-A (Zabezpečenie liečebnej výživy chorých - Vestník MZ SR, čiastka 48-51) ako i ďalších všeobecne záväzných právnych predpisov. Poskytovateľ sa zaväzuje oznámiť Objednávateľovi aktuálny jedálny lístok najneskôr predchádzajúcu stredu na nasledujúci kalendárny týždeň. Zmeny jedálneho lístka je Poskytovateľ povinný oznámiť Objednávateľovi bezodkladne po ich uskutočnení, t. j. najneskôr v lehote jedného (1) dňa po ich uskutočnení. Aktuálny jedálny lístok musí byť zároveň zverejnený na verejne prístupnom mieste tak, aby sa s ním mohli zamestnanci a klienti Objednávateľa oboznámiť. Zmluvné strany sa dohodli, že ich poverení zástupcovia sa budú pravidelne (raz za kalendárny štvrťrok), resp. mimoriadne podľa potreby stretávať za účelom vyhodnocovania spokojnosti zamestnancov a klientov Objednávateľa so službami stravovacej jednotky prevádzkovanej Poskytovateľom.
3. Prípravu, varenie a výdaj jedál je Poskytovateľ povinný zabezpečovať v objekte Objednávateľa tak, aby výdaj stravy prebiehal každý kalendárny deň v nasledovných časoch:

raňajky od 07:00 do 08:00,

desiata od 07:30 do 08:00,

obed od 11:30 do 13:30 (vrátane obedov pre zamestnancov)

olovrant od 15:00 do 15:30

večera od 16:30 do 17:30

druhá večera od 19:30 do 20:00

1. Objednávateľ je povinný nahlásiť Poskytovateľovi aktuálny počet stravníkov na určitý kalendárny deň jeden kalendárny deň vopred pred prípravou stravy Poskytovateľom. Objednávateľ nahlasuje Poskytovateľovi aktuálny počet stravníkov v zmysle predchádzajúcej vety tohto bodu Zmluvy vhodením polovice papierového stravného lístka do urny (krabice) Poskytovateľom na to určenej nachádzajúcej sa v mieste sídla Objednávateľa, pokiaľ sa Zmluvné strany vopred nedohodnú inak. Poskytovateľ je povinný zabezpečiť prípravu stravy minimálne v počte podľa počtu stravných lístkov vhodených do urny (krabice). Poskytovateľ berie na vedomie, že zamestnanci a klienti Objednávateľa (prijímatelia sociálnej služby poskytovanej Objednávateľom) vhadzujú polovice papierových stravných lístkov každý sám za seba. V prípade potreby je Objednávateľ oprávnený určiť iný vhodný a dostatočne určitý spôsob nahlasovania počtu stravníkov Poskytovateľovi ako je uvedený v tomto bode Zmluvy.
2. Na účely odovzdania majetku Poskytovateľovi sa Zmluvné strany dohodli, že Objednávateľ zabezpečí jeho protokolárne odovzdanie najneskôr v deň nadobudnutia účinnosti tejto Zmluvy. Objednávateľ je však v potrebnom rozsahu povinný sprístupniť majetok, t.j. Nehnuteľnosti, ktoré sú predmetom nájmu podľa prílohy č. 1 k tejto Zmluve ako aj hnuteľné veci v predmete nájmu (ďalej len „majetok“), Poskytovateľovi a zástupcom orgánov verejnej správy (napríklad zástupcom Regionálneho úradu verejného zdravotníctva Bratislava) aj pred týmto termínom, a to na účely zabezpečenia potrebných povolení a súhlasov potrebných v zmysle všeobecne záväzných právnych predpisov k zahájeniu prevádzky stravovacej jednotky Poskytovateľom.

# Čl. III.

**CENA SLUŽBY A PLATOBNÉ PODMIENKY**

1. Cena Služby je Zmluvnými stranami stanovená ako cena maximálna, a to v súlade zo zákonom č.18/1996 Z. z. o cenách a jeho vykonávacej vyhlášky t .j. Vyhlášky Ministerstva financií Slovenskej republiky č. 87/1996 Z. z. ktorou sa vykonáva zákon Národnej rady Slovenskej republiky č. [18/1996 Z. z.](https://www.slov-lex.sk/pravne-predpisy/SK/ZZ/1996/18/) o cenách, pričom sú v nej zahrnuté všetky náklady Poskytovateľa súvisiace s plnením záväzku riadne a včas poskytovať Objednávateľovi Služby podľa tejto Zmluvy (ďalej len „**Cena**“).
2. Cena stravy je stanovená dohodou Zmluvných strán ako výsledok zadávania podlimitnej zákazky vyhlásenej vo Vestníku verejného obstarávania č. ........... zo dňa................... pod značkou............., pričom jednotkové ceny stravy sú uvedené nasledovne:

a) celodenná strava pre diétu D3: ........... EUR bez DPH/kus

b) celodenná strava pre diétu D4: ........... EUR bez DPH/kus

c) celodenná strava pre diétu D9: ........... EUR bez DPH/kus

 d) zamestnanecké obedy: ........... EUR bez DPH /kus

e) obed (diéta bez mlieka): ........... EUR bez DPH /kus

f) obed (diéta bez lepku): ........... EUR bez DPH /kus

Rozpočítanie Ceny na jednotlivé zložky celodennej stravy podľa jednotlivých diét je uvedené v prílohe č. 3 tejto Zmluvy, ktorá tvorí neoddeliteľnú súčasť tejto Zmluvy.

1. Percentuálne rozpočítanie Ceny na jednotlivé zložky celodennej stravy podľa jednotlivých diét sú uvedené v prílohe č. 2 tejto Zmluvy, ktorá tvorí neoddeliteľnú súčasť tejto Zmluvy.
2. Poskytovateľ vyhotoví o celkovom množstve stravy pripravenej a vydanej:
3. prijímateľom sociálnych služieb s celodennou starostlivosťou, ktorým Objednávateľ poskytuje obslužné činnosti podľa Zákona o sociálnych službách a ostatných všeobecne záväzných právnych predpisov a zároveň, ktorých starobný dôchodok je Sociálnou poisťovňou poukazovaný na účet cudzích prostriedkov (tzv. depozitný účet) v zmysle udeleného súhlasu prijímateľa sociálnej služby Objednávateľovi,
4. zamestnancom Objednávateľa,

podľa tejto Zmluvy za konkrétny kalendárny mesiac písomný výkaz vydanej stravy (ďalej len „**Výkaz**“), ktorý bude prílohou faktúry (daňového dokladu) vystavenej Poskytovateľom Objednávateľovi za účelom vyúčtovania Služieb. Vo Výkaze uvedie Poskytovateľ skutočne dodané množstvo stravy výlučne prijímateľom sociálnych služieb podľa písm. a) tohto bodu Zmluvy, a zamestnancom Objednávateľa.

1. Poskytovateľ predloží Objednávateľovi jedenkrát mesačne celkové vyrovnanie stravnej jednotky, t.j. celkové vyúčtovanie Služieb poskytnutých v kalendárnom mesiaci predchádzajúcom kalendárnemu mesiacu, v ktorom Poskytovateľ celkové vyrovnanie stravnej jednotky Objednávateľovi predkladá formou faktúry a Výkazu. Poskytovateľ berie na vedomie, že súčasťou vystavenej faktúry Objednávateľovi sú výlučne tie Služby poskytnuté Poskytovateľom, ktoré boli poskytnuté osobám podľa bodu 4. tohto článku Zmluvy. Poskytovateľ je povinný predložiť faktúru a Výkaz Objednávateľovi v lehote najneskôr do tretieho (3.) dňa nasledujúceho kalendárneho mesiaca.
2. Objednávateľ bude realizovať úhrady Ceny za Služby podľa bodu 4 a 5 tohto článku Zmluvy na základe faktúr predložených Poskytovateľom (ďalej len **„Faktúra**“).
3. Fakturačným obdobím je jeden kalendárny mesiac.
4. Poskytovateľ je povinný vykazovať za príslušný kalendárny mesiac skutočné množstvo vydanej stravy osobám podľa bodu 4 a 5 tohto článku Zmluvy, pričom takýto Výkaz sa stáva prílohou Faktúry.
5. Faktúra musí spĺňať obsahové a formálne náležitosti účtovného dokladu podľa zákona č. 431/2002 Z. z. o účtovníctve a ostatných súvisiacich všeobecne záväzných právnych predpisov. Objednávateľ je oprávnený vrátiť Poskytovateľovi Faktúru, ktorá nespĺňa náležitosti podľa predchádzajúcej vety tohto bodu Zmluvy na opravu a/alebo doplnenie, a to v lehote najneskôr do piatich (5) kalendárnych dní odo dňa doručenia Faktúry Objednávateľovi, pričom v takom prípade sa prerušuje plynutie doby splatnosti Faktúry a nová doba splatnosti začína plynúť odo dňa doručenia opravenej a/alebo doplnenej Faktúry. Poskytovateľ je povinný Faktúru opraviť bezodkladne po doručení Faktúry Poskytovateľovi, a to najneskôr v lehote 3 (troch) pracovných dní.
6. Splatnosť Faktúry je 30 (tridsať) kalendárnych dní odo dňa jej doručenia Objednávateľovi podľa bodu 9 tohto článku Zmluvy.

Objednávateľ sa zaväzuje Faktúru uhradiť v súlade s podmienkami uvedenými v tomto článku Zmluvy.

1. Objednávateľ nebude poskytovať Poskytovateľovi preddavok na Cenu.
2. Dňom zdaniteľného plnenia je deň prijatia Faktúry Objednávateľom.
3. Poskytovateľovi vzniká nárok na zaplatenie Ceny až po poskytnutí Služby vyúčtovanej príslušnou Faktúrou vrátane Výkazu.
4. Poskytovateľ vyhotovuje a predkladá Objednávateľovi Faktúry jedenkrát mesačne, a to iba za stravu dodanú osobám podľa bodu 4 tohto článku Zmluvy. Vyúčtovanie stravy pre ostatných prijímateľov sociálnych služieb poskytovaných Objednávateľom, ktorí nie sú uvedení v bode 4 tohto článku Zmluvy, sa realizuje s každým prijímateľom sociálnych služieb samostatne priamo Poskytovateľom, tzn., že títo prijímatelia sociálnych služieb si hradia stravu zabezpečenú Poskytovateľom podľa tejto Zmluvy samostatne z vlastných prostriedkov. Cena zahŕňa i náhradu akýchkoľvek a všetkých nákladov Poskytovateľa vynaložených na zabezpečenie poskytovania Služieb.
5. Zmluvné strany sa dohodli, že Poskytovateľ je oprávnený zvýšiť cenu za poskytovanú stravu maximálne raz ročne k 1. marcu kalendárneho roka, a to o hodnotu zodpovedajúcu medziročnému zvýšeniu indexu spotrebiteľských cien za 12 mesiacov uplynulého kalendárneho roka oproti rovnakému obdobiu kalendárneho roka bezprostredne predchádzajúceho. Pri určovaní indexu sa vychádza z informácií zverejnených Štatistickým úradom Slovenskej republiky. Poskytovateľ informuje o tejto zmene formou písomného oznámenia. Akákoľvek zmena Ceny je možná len formou písomného očíslovaného dodatku podpísaného obomi Zmluvnými stranami k tejto Zmluve.
6. Cena za stravnú jednotku pre stravníkov podľa článku III. bodu 2 tejto Zmluvy nesmie prekročiť sumu stanovenú Všeobecne záväzným nariadením hlavného mesta Slovenskej republiky Bratislavy č. 2/2014 o úhradách za poskytovanie sociálnych služieb zo dňa 24. apríla 2014 v znení Všeobecne záväzného nariadenia hlavného mesta Slovenskej republiky Bratislavy č. 5/2019 ktorým sa mení všeobecne záväzné nariadenie hlavného mesta Slovenskej republiky Bratislavy č. 2/2014 o úhradách za poskytovanie sociálnych služieb a ostatných všeobecne záväzných právnych predpisov.
7. V prípade poskytnutia neúplnej Služby alebo v prípade neposkytnutia objednanej Služby, je Poskytovateľ povinný zaplatiť Objednávateľovi zmluvnú pokutu vo výške 50% z Ceny neúplne poskytnutej Služby, respektíve 50% z predpokladanej Ceny neposkytnutej Služby. Právo na náhradu škody tým nie je dotknuté. Zaplatením zmluvnej pokuty podľa predchádzajúcej vety nezaniká povinnosť Poskytovateľa poskytovať riadne a včas Služby podľa tejto Zmluvy.
8. V prípade, ak Poskytovateľ poruší povinnosť oznámiť Objednávateľovi aktuálny jedálny lístok najneskôr v stredu na nasledujúci týždeň, zaplatí Objednávateľovi zmluvnú pokutu v sadzbe 500,­ EUR za každý jeden deň omeškania s touto povinnosťou. Zaplatením zmluvnej pokuty podľa predchádzajúcej vety nezaniká povinnosť Poskytovateľa poskytovať riadne a včas Služby podľa tejto Zmluvy. Právo na náhradu škody tým nie je dotknuté.

# Čl. IV.

# MIESTO PLNENIA

* 1. Miestom poskytovania Služieb podľa tejto Zmluvy je adresa sídla Objednávateľa, t.j. Dom tretieho veku, Polereckého 2, 851 04 Bratislava.
	2. Poskytovateľ je na účely plnenia povinností podľa tejto Zmluvy oprávnený využívať nebytové priestory nachádzajúce sa v mieste sídla Objednávateľa, konkrétne nebytové priestory slúžiace na účely prevádzkovania kuchyne a zázemia kuchyne, a to za podmienok uvedených v zmluve o nájme nebytových priestorov uzatvorenej medzi Poskytovateľom a Objednávateľom, ktorá tvorí neoddeliteľnú prílohu tejto Zmluvy.

# Čl. V.

**PRÁVA A POVINNOSTI ZMLUVNÝCH STRÁN**

1. Objednávateľ je povinný:
	1. objednať u Poskytovateľa prípravu stravy na nasledujúci deň vždy jeden deň vopred, a to najneskôr do 14.00 hod. vhodením polovice papierového stravného lístka do Objednávateľom vopred na daný účel určenej urny (krabice),

b) objednať u Poskytovateľa prípravu stravy na sobotu, nedeľu a pondelok vždy do piatku bezprostredne predchádzajúceho príslušnej sobote, nedeli a pondelku, a to najneskôr do 14 hod.

1. Poskytovateľ vyhlasuje, že v plnom rozsahu oprávnený na poskytovanie Služieb podľa tejto Zmluvy, disponuje príslušnými oprávneniami a/alebo povoleniami orgánov verejnej správy vyžadovanými všeobecne záväznými právnymi predpismi na riadne a včasné poskytovanie Služieb podľa tejto Zmluvy. Poskytovateľ zároveň vyhlasuje, že disponuje potrebnými a požadovanými technickými a personálnymi kapacitami, odbornými znalosťami a praktickými skúsenosťami v rozsahu potrebnom na riadne plnenie povinností podľa tejto Zmluvy.
2. Poskytovateľ je povinný zabezpečovať prípravu stravy a poskytovanie Služieb v súlade so všeobecne záväznými právnymi predpismi, ako aj v súlade s hygienickými, potravinárskymi normami a predpismi pre spracovateľov a výdajne stravy.
3. Poskytovateľ je povinný zabezpečiť stravu podľa objednávok Objednávateľa a v mieste plnenia povinnosti podľa čl. IV. tejto Zmluvy.
4. Poskytovateľ má právo poskytovať Služby formou donášky stravy do miesta sídla Objednávateľa po dobu maximálne 1 mesiaca odo dňa nadobudnutia účinnosti tejto Zmluvy v prípade, ak by zmenou Poskytovateľa bola ohrozená kontinuita poskytovania predmetných Služieb. Ustanovenia tejto Zmluvy týkajúce sa požiadaviek na kvalitu poskytovaných Služieb a povinností Poskytovateľa dodržiavať príslušné právne predpisy, hygienické a potravinárske normy, tým nie je dotknutá.
5. Poskytovateľ je povinný zabezpečiť predaj základných potravín formou doplnkového predaja v bufete zriadenom v priestoroch Objednávateľa. Poskytovateľ je povinný vybaviť predmetný bufet registračnou pokladnicou v súlade s príslušnými všeobecne záväznými právnymi predpismi a riadne používať registračnú pokladnicu počas celej doby prevádzky bufetu. Poskytovateľ je zároveň povinný riadne označiť predávaný tovar cenami v zmysle príslušných všeobecne záväzných právnych predpisov.
6. Poskytovateľ je povinný zabezpečiť prevádzku bufetu s doplnkovým predajom základných potravín podľa tohto článku Zmluvy počas pracovných dní minimálne v čase od 09:00 hod. do 17:00 hod.
7. Objednávateľ je oprávnený maximálne 4 krát za rok využiť priestory jedálne za účelom zorganizovania spoločenskej akcie (v zmysle prílohy č. 2 Zmluvy) a Poskytovateľ je povinný zabezpečiť bezplatne občerstvenie na túto akciu.
8. V súvislosti s prevádzkou stravovacej jednotky a užívaním majetku uhrádza Poskytovateľ na vlastné náklady tiež všetky náklady týkajúce sa spotreby energií, a to elektriny, zemného plynu, vody (vrátane teplej úžitkovej vody), ako aj náklady na vykurovanie nebytových priestorov. Poskytovateľ sa zaväzuje uhrádzať aj pomernú časť nákladov vynakladaných Objednávateľom, v prípade ak dôjde k mimoriadnej udalosti (napr. deratizácii, dezinsekcii, ...), ktorú nariadi príslušný orgán verejnej správy, najmä Úrad verejného zdravotníctva.
9. Za prípravu stravy v súlade s poznatkami zdravej a liečebnej výživy, vyhotovovanie jedálnych lístkov, správne dodržiavanie technologických postupov pripravovanej stravy v kuchyni za Poskytovateľa garantuje zodpovedný pracovník a to: .............. *(uchádzač doplní meno a priezvisko danej osoby podľa časti bodu 3.3 časti F PODMIENKY ÚČASTI UCHÁDZAČOV).*

# Čl. VI.

**TRVANIE A SKONČENIE ZMLUVY**

1. Táto Zmluva sa uzatvára na dobu určitú, a to na dobu 4 rokov odo dňa účinnosti tejto Zmluvy alebo do vyčerpania finančného limitu 408 000,00 eur s DPH, podľa toho, ktorá skutočnosť nastane skôr.
2. Objednávateľ nesmie uzavrieť Zmluvu s uchádzačom, ktorý má povinnosť zapisovať sa do registra partnerov verejného sektora a nie je zapísaný v registri partnerov verejného sektora alebo ktorého subdodávatelia alebo subdodávatelia podľa osobitného predpisu, ktorí majú povinnosť zapisovať sa do registra partnerov verejného sektora a nie sú zapísaní v registri partnerov verejného sektora. V prípade, ak v priebehu trvania zmluvného vzťahu na podklade tejto Zmluvy bude Poskytovateľ mať povinnosť byť zapísaný v registri partnerov verejného sektora podľa osobitného zákona a v registri partnerov verejného sektora zapísaný nebude alebo bude z neho vymazaný, Objednávateľ má právo odstúpiť od Zmluvy.
3. Táto Zmluva nadobúda platnosť dňom podpisu oboma Zmluvnými stranami a účinnosť dňom nasledujúcim po dni jej uverejnenia na webovom sídle Objednávateľa.
4. Táto Zmluva zaniká niektorým z nasledujúcich spôsobov:
	1. uplynutím doby, na ktorú bola uzavretá;
	2. vyčerpaním finančného limitu 408 000,00 eur s DPH;
	3. písomnou dohodou Zmluvných strán, ktorej súčasťou bude aj vysporiadanie vzájomných povinností a práv z tejto Zmluvy;
	4. písomnou výpoveďou Objednávateľa;
	5. písomným odstúpením ktorejkoľvek Zmluvnej strany z dôvodov výslovne uvedených v tejto Zmluve.
5. Objednávateľ je oprávnený písomne vypovedať túto Zmluvu v prípade, ak je Poskytovateľ v omeškaní s riadnym a/alebo včasným plnením jeho povinností podľa tejto Zmluvy a predmetné nedostatky (omeškanie) neodstráni ani v dodatočne poskytnutej lehote 10 (desiatich) dní, pričom v takom prípade Zmluva zaniká uplynutím trojmesačnej výpovednej doby. Výpovedná doba začína plynúť prvým dňom kalendárneho mesiaca nasledujúceho po mesiaci, v ktorom bola doručená Poskytovateľovi písomná výpoveď Objednávateľa. Oprávnenie Objednávateľa odstúpiť od tejto Zmluvy nie je ustanovením tohto bodu tohto článku Zmluvy dotknuté.
6. Odstúpenie od Zmluvy nadobúda účinnosť dňom doručenia písomného prejavu vôle oprávnenej Zmluvnej strany odstúpiť od tejto Zmluvy druhej Zmluvnej strane.
7. Odstúpením od Zmluvy táto Zmluva zaniká. Ustanovenia tejto Zmluvy týkajúce sa náhrady škody, voľby práva a iné ustanovenia, z obsahu a/alebo povahy ktorých vyplýva, že majú ostať v platnosti a účinnosti aj po zániku Zmluvy, ostávajú odstúpením od Zmluvy nedotknuté.

# Čl. VII.

# VYUŽITIE SUBDODÁVATEĽOV

# Zoznam známych subdodávateľov je uvedený v Prílohe č. 4 tejto Zmluvy

# V prípade zmeny známeho subdodávateľa alebo doplnenia nového subdodávateľa počas trvania zmluvy, je Poskytovateľ povinný Objednávateľovi najneskôr tri pracovné dni pred zmenou subdodávateľa, predložiť na schválenie písomné oznámenie o zmene subdodávateľa, ktoré bude obsahovať minimálne: konkrétnu službu, ktorú má subdodávateľ vykonať, identifikačné údaje navrhovaného subdodávateľa vrátane údajov o osobe oprávnenej konať za subdodávateľa v rozsahu meno a priezvisko, adresa pobytu, dátum narodenia v zmysle Prílohy č. 4: Zoznam známych subdodávateľov.

# Čl. VIII.

**SPOLOČNÉ A ZÁVEREČNÉ USTANOVENIA**

1. Za Poskytovateľa je na vecné konanie v rozsahu tejto Zmluvy splnomocnený:

Meno, tel. kontakt, e-mail: ..............................................................................................................

1. Neoddeliteľnými prílohami tejto Zmluvy sú:

Príloha č. 1 – Zmluva o nájme nebytových priestorov

Príloha č. 2 – Špecifikácia poskytovaných služieb

Príloha č. 3 – Rozpočítanie ceny na jednotlivé zložky celodennej stravy podľa jednotlivých diét

Príloha č. 4 – Zoznam známych subdodávateľov

1. Zmluvu je možné meniť, upravovať alebo dopĺňať iba písomnými očíslovanými dodatkami, ktoré sa po podpísaní obidvomi Zmluvnými stranami stávajú jej nedeliteľnou súčasťou.
2. Táto Zmluva predstavuje jedinú a úplnú dohodu Zmluvných strán o predmete tejto Zmluvy a nahrádza akékoľvek a všetky predchádzajúce ústne a/alebo písomné dohody Zmluvných strán o predmete tejto Zmluvy.
3. Zmluvné strany prehlasujú, že ustanoveniam Zmluvy porozumeli čo do obsahu i rozsahu, Zmluva vyjadruje ich slobodnú vôľu, na znak čoho k nej pripájajú svoje podpisy.
4. Zmluva sa vyhotovuje v štyroch exemplároch, z ktorých po podpísaní Objednávateľ obdrží tri vyhotovenia a poskytovateľ jedno vyhotovenie.

V Bratislave dňa: V ............................ dňa.........................

 ...................................................... ...................................................

PhDr. Daniela Palúchová, PhD., MPH poskytovateľ

 riaditeľka Domu tretieho veku

 Príloha č.1 zmluvy o poskytovaní služieb

# Zmluva o nájme nebytových priestorov

uzatvorená v zmysle ustanovenia § 3 zákona č. 116/1990 Zb. o nájme a podnájme nebytových priestorov v znení neskorších predpisov (ďalej len „**Zákon**“)

(ďalej len „**Zmluva**“) m e d z i

# Prenajímateľom:

Názov organizácie: Dom tretieho veku

Sídlo: Polereckého 2, 851 04 Bratislava

štatutárny orgán: PhDr. Daniela Palúchová, PhD., MPH, riaditeľka

IČO: 30842344

DIČ: nie je platiteľom DPH

Zriadená: Hlavným mestom SR - Bratislavou Kontaktná osoba: PhDr.. Daniela Palúchová, PhD., MPH

Telefón: 02/ 32 333 614

Bankové spojenie: ČSOB, a.s. Bratislava

IBAN: SK91 7500 0000 0000 2583 8723

(ďalej len „**Prenajímateľ**“)

A

# Nájomcom:

Obchodné meno:

Sídlo/miesto podnikania:

IČO:

DIČ:

IČ DPH:

Bankové spojenie:

IBAN:

Zapísaný : v obchodnom registri………., vložka číslo:

Telefón :

E – mail :

Štatutárny orgán :

(ďalej len „**Nájomca**“)

(Prenajímateľ a Nájomca ďalej spoločne tiež „Zmluvné strany“)

# Čl. I.

**Predmet a účel nájmu**

1. Prenajímateľ má v správe nehnuteľnosť vo vlastníctve Hlavného mesta Slovenskej republiky Bratislavy, a to konkrétne stavbu (dom opatrovateľských služieb) súpisné číslo 3241 postavenú na pozemkoch registra „C“ parcelné č. 369 a parcelné č. 370 na ulici Polereckého 2, 851 04 Bratislava (ďalej len „**Nehnuteľnosť**“).
2. Nehnuteľnosť je v katastri nehnuteľností vedenom Okresným úradom Bratislava, katastrálnym odborom zapísaná na liste vlastníctva č. 1748 pre okres Bratislava V, obec Bratislava – m. č. Petržalka, katastrálne územie Petržalka.
3. V Nehnuteľnosti v správe Prenajímateľa sa nachádzajú nebytové priestory, ktoré sú stavebne určené na užívanie na účely **kuchyne a** **výdajne stravy a zázemie kuchyne a výdajne stravy** (ďalej len „**Nebytové priestory**“ ), ktoré sú vyšpecifikované v prílohe č. 1 tejto Zmluvy.
4. Prenajímateľ touto Zmluvou prenecháva Nájomcovi Nebytové priestory o celkovej výmere 418,39 m2 do nájmu, t.j. do užívania, a to výlučne na účely, na ktoré sú predmetné Nebytové priestory stavebne určené kolaudačným rozhodnutím, t.j. na účely užívania **ako kuchyne a výdajne stravy a zázemie kuchyne**.
5. Nájomca prehlasuje, že stavebný a technický stav prenajímaných Nebytových priestorov dostatočne pozná a tieto spĺňajú podmienky na užívanie na dohodnutý účel nájmu v zmysle tejto Zmluvy.

# Čl. II.

**Vznik, doba a ukončenie nájmu**

1. Nájom Nebytových priestorov podľa tejto Zmluvy vzniká dňom podpisu tejto zmluvy a dojednáva sa na dobu určitú, a to na dobu platnosti a účinnosti zmluvy o poskytovaní služieb uzatvorenej medzi Prenajímateľom ako Objednávateľom a Nájomcom ako Poskytovateľom dňa \_\_.\_\_.20\_\_, ktorej je táto Zmluva neoddeliteľnou prílohou č. 1.
2. Nájom Nebytových priestorov založený touto Zmluvou môže byť ukončený niektorým z nasledujúcich spôsobov:
	1. uplynutím času, na ktorý bol dohodnutý (t.j. skončením zmluvy o poskytovaní služieb medzi Zmluvnými stranami);
	2. písomnou dohodou Zmluvných strán, ktorej súčasťou bude aj vysporiadanie vzájomných záväzkov z tejto Zmluvy;
	3. písomnou výpoveďou niektorej zo Zmluvných strán z dôvodov uvedených v Zákone, ak bod 5 tohto článku Zmluvy neustanovuje inak;
	4. jednostranným odstúpením niektorej Zmluvnej strany od Zmluvy z dôvodov uvedených v tejto Zmluve.
3. Dohodou môžu Zmluvné strany ukončiť túto Zmluvu k akémukoľvek dátumu.

Dohoda musí mať písomnú formu inak je neplatná. V dohode Zmluvné strany uvedú spôsob vyporiadania vzájomných záväzkov a pohľadávok.

1. Výpoveď musí mať písomnú formu a musí byť doručená druhej Zmluvnej strane. Zmluvné strany si v súlade so Zákonom dohodli **trojmesačnú** výpovednú lehotu, ktorá sa bude počítať od prvého dňa mesiaca nasledujúceho po mesiaci, v ktorom bola písomná výpoveď doručená druhej Zmluvnej strane.
2. Zmluvné strany sa dohodli, že Prenajímateľ je oprávnený od tejto Zmluvy jednostranne písomne odstúpiť v prípade, ak :
	1. Nájomca bude užívať Nebytové priestory, resp. ktorúkoľvek ich časť v rozpore s dohodnutým účelom nájmu podľa tejto Zmluvy alebo účelom dohodnutým v  zmluve o poskytovaní služieb,
	2. Nebytové priestory, ktoré sú predmetom nájmu podľa tejto Zmluvy, bude bez predchádzajúceho písomného súhlasu Prenajímateľa užívať iný subjekt ako Nájomca a jeho zamestnanci alebo pracovníci, a to na základe akejkoľvek zmluvy uzatvorenej v súlade s platnými právnymi predpismi (napr. podnájomnej ) alebo bez zmluvy,
	3. Nájomca vykoná v Nebytových priestoroch stavebné úpravy bez predchádzajúceho písomného súhlasu Prenajímateľa,
	4. Nájomca bude užívať Nebytové priestory takým spôsobom, ktorým preukázateľne poškodzuje Nebytové priestory.
3. V prípade skončenia zmluvného vzťahu odstúpením niektorej Zmluvnej strany od Zmluvy sa táto Zmluva zrušuje dňom doručenia písomného oznámenia o odstúpení od Zmluvy oprávnenou Zmluvnou stranou druhej Zmluvnej strane. Odstúpenie od Zmluvy musí byť odôvodnené, inak je neplatné.
4. Nájomca je po skončení nájmu povinný odovzdať Prenajímateľovi Nebytové priestory vypratané, v stave zodpovedajúcom obvyklému opotrebeniu, a to najneskôr v prvý pracovný deň po skončení nájmu Nebytových priestorov podľa tejto Zmluvy. O odovzdaní Nebytových priestorov spíšu Zmluvné strany písomný protokol, v ktorom skonštatujú odovzdanie a prevzatie Nebytových priestorov, splnenie povinností Nájomcu vyplývajúcich z tejto Zmluvy (odstránenie loga a informačných tabúľ) a opíšu stav Nebytových priestorov. Pre odstránenie právnych pochybností Prenajímateľ nie je povinný podpísať predmetný písomný protokol, ak Nebytové priestory nebudú vypratané, resp. odovzdávané Nájomcom v náležitom stave podľa tejto Zmluvy alebo ak Nájomca nesplní v súvislosti so skončením nájmu Nebytových priestorov inú povinnosť vyplývajúcu z tejto Zmluvy. V takom prípade bude Nájomca v omeškaní s odovzdaním Nebytových priestorov Prenajímateľovi, Prenajímateľ je oprávnený uplatňovať voči Nájomcovi nároky na náhradu škody, resp. na iné sankcie a/alebo nároky z toho vyplývajúce.

# Čl. III.

**Výška a splatnosť nájomného a platieb za služby spojené s nájmom**

1. Nájomné za užívanie Nebytových priestorov je stanovené d o h o d o u Zmluvných strán tak, že Nájomca bude platiť prenajímateľovi nájomné v sadzbe

# 995,21 EUR s DPH mesačne

# na číslo účtu: IBAN SK20 7500 0000 0000 2583 8643

1. Zmluvné strany sa dohodli, že Prenajímateľ bude poskytovať Nájomcovi služby spojené s nájmom Nebytových priestorov, a to dodávku vody a tepla, dodávku plynu a dodávku elektriny (ďalej len „služby“).
2. Nájomca sa zaväzuje platiť Prenajímateľovi za poskytované služby v podobe dodávky vody a tepla - preddavky v sadzbe

**800,- EUR s DPH mesačne**

# na číslo účtu: IBAN SK91 7500 0000 0000 2583 8723.

1. Nájomca sa ďalej zaväzuje platiť Prenajímateľovi za poskytované služby v podobe dodávky plynu - preddavky v sadzbe

# 400,- EUR s DPH mesačne

# na číslo účtu: IBAN SK91 7500 0000 0000 2583 8723

1. Nájomca sa ďalej zaväzuje platiť Prenajímateľovi za poskytované služby v podobe dodávky elektriny - preddavky v sadzbe

# 500,- EUR s DPH mesačne

# na číslo účtu: IBAN SK91 7500 0000 0000 2583 8723

1. V preddavkoch sú zahrnuté fixné a variabilné náklady Prenajímateľa spojené s prevádzkou Nehnuteľnosti vrátane Nebytových priestorov.
2. Prípadný preplatok alebo nedoplatok na úhradách za služby, ktorý bude vyplývať z reálne spotrebovaných služieb, sa Zmluvné strany zaväzujú vzájomne vysporiadať a uhradiť, resp. vrátiť na základe zúčtovania vykonaného jednotlivými dodávateľmi týchto služieb. Vzájomné vysporiadanie v zmysle predchádzajúcej vety prebehne najneskôr do 30.6 daného kalendárneho roka.
3. Zmluvné strany sa dohodli, že Nájomca bude platiť nájomné a preddavky na služby mesačne vopred za nasledujúci, čo i len začatý mesiac, a to vždy najneskôr do 15. dňa kalendárneho mesiaca, ktorý predchádza kalendárnemu mesiacu, za ktorý sa nájomné a preddavky na služby platia, na základe Prenajímateľom riadne vystavenej faktúry/vystavených faktúr (prípadne zálohovej faktúry/ zálohových faktúr) v zmysle platnej legislatívy, a to v prípade, ak nie je dohodnuté Zmluvnými stranami inak.
4. Nájomné a úhradu za služby je Prenajímateľ povinný fakturovať Nájomcovi tak, aby Nájomca mohol zabezpečiť ich úhradu riadne a včas, a to najneskôr do piateho dňa kalendárneho mesiaca, ktorý predchádza mesiacu, za ktorý sa nájomné a preddavky na služby platia, a to v prípade, ak nie je dohodnuté Zmluvnými stranami inak. V prípade nesplnenia tejto povinnosti Prenajímateľom nie je Nájomca v omeškaní, ak úhrada bude pripísaná na účet Prenajímateľa do 5 dní odo dňa doručenia faktúry od Prenajímateľa.
5. Za omeškanie s uhrádzaním platieb podľa tejto Zmluvy uplatní Prenajímateľ voči Nájomcovi úrok z omeškania vo výške 0,01% z dlžnej sumy za každý deň omeškania.

# Čl. IV.

**Povinnosti a práva prenajímateľa**

1. Prenajímateľ sa zaväzuje prenechať Nájomcovi Nebytové priestory v stave spôsobilom na dohodnutý účel užívania podľa tejto Zmluvy a v tomto stave ich na svoje náklady udržiavať, ak nie je v tejto Zmluve výslovne uvedené inak. Prenajímateľ je povinný zabezpečiť poskytovanie služieb súvisiacich s nájmom a zabezpečiť správu Nehnuteľnosti, v ktorej sa Nebytové priestory nachádzajú.
2. Po vzájomnej dohode Prenajímateľa a Nájomcu je Prenajímateľ povinný strpieť umiestnenie Nájomcovho loga, obchodného mena alebo iných reklamných či prevádzkových označení pred vstupom do Nehnuteľnosti, v ktorej sa Nebytové priestory nachádzajú.
3. Prenajímateľ je kedykoľvek oprávnený vykonať kontrolu spôsobu užívania prenajatých Nebytových priestorov.

# Čl. V.

**Práva a povinnosti nájomcu**

1. Nájomca je povinný platiť za užívanie Nebytových priestorov nájomné a preddavky riadne a včas v súlade s touto Zmluvou.
2. Nájomca nesmie prenechať Nebytové priestory do podnájmu akejkoľvek tretej osobe. V prípade porušenia tejto povinnosti Nájomcom je Prenajímateľ oprávnený od tejto Zmluvy okamžite odstúpiť.
3. Pokiaľ sa Nájomca rozhodne vykonať zásah do predmetu nájmu – do Nebytových priestorov formou nevyhnutných investícií, ktoré sú nutné k tomu, aby predmet nájmu zodpovedal podmienkam pre jeho riadne užívanie účelom nájmu stanovený v tejto Zmluve, môže Nájomca začať s vykonávaním nevyhnutných investícií po predchádzajúcom písomnom súhlase Prenajímateľa, a to výlučne za podmienok, ktoré si pre daný prípad Zmluvné strany písomne dohodnú.
4. V prípade, že Nájomca obdrží od Prenajímateľa predchádzajúci písomný súhlas k realizácii investícií, je možné jeho investičné náklady započítať s nájomným za nájom Nebytových priestorov, a to výlučne na základe písomnej dohody Zmluvných strán o vzájomnom započítaní.
5. Nájomca je povinný platiť náklady na drobné opravy a náklady spojené s obvyklým udržiavaním Nebytových priestorov. Drobnou opravou sa rozumie oprava v Nebytových priestoroch priamo súvisiaca s obvyklým udržiavaním nebytových priestorov. Zároveň je povinný bez zbytočného odkladu oznámiť potrebu opráv, ktoré má Prenajímateľ uskutočniť a umožniť vykonanie týchto opráv, inak zodpovedá za škodu, ktorá nesplnením tejto jeho povinnosti vznikla.
6. Nájomca je oprávnený na vstupných dverách do Nebytových priestorov vymeniť všetky zámky alebo ich vložky. Zároveň je povinný odovzdať Prenajímateľovi - správcovi nehnuteľnosti v zapečatenej obálke rezervné kľúče od Nebytových priestorov pre prípad mimoriadnej situácie, resp. havárie, a to najneskôr nasledujúci pracovný deň po vykonaní výmeny zámkov alebo vložiek na vstupných dverách do Nebytových priestorov.
7. Nájomca je povinný na požiadanie umožniť Prenajímateľovi vstup do Nebytových priestorov za účelom kontroly dodržiavania ustanovení tejto Zmluvy, a to minimálne raz do mesiaca.
8. Nájomca je povinný bezodkladne po vyrozumení Prenajímateľom o vzniku havárie v Nehnuteľnosti umožniť Prenajímateľovi prístup k dôležitým zariadeniam (k rozvodom plynu, vody, elektrickej energie a pod.) nachádzajúcim sa v Nebytových priestoroch, resp. prístupným z Nebytových priestorov alebo cez Nebytové priestory. Prenajímateľ je v takomto prípade oprávnený použiť zapečatené kľúče.
9. Nájomca nesmie zmeniť dohodnutý účel užívania Nebytových priestorov bez výslovného písomného súhlasu Prenajímateľa.
10. Nájomca zodpovedá v plnom rozsahu za dodržiavanie bezpečnostných predpisov, predpisov o bezpečnosti a ochrane zdravia pri práci a predpisov o protipožiarnej ochrane predmetu nájmu, vrátane revíznych správ elektrických spotrebičov v predmete nájmu v zmysle platných právnych predpisov, pričom Prenajímateľ si vyhradzuje právo kontroly a Nájomca sa zaväzuje vykonať všetky potrebné opatrenia, vrátane školenia svojich pracovníkov a návštev na zabránenie vzniku požiaru, resp. inej havárie.
11. Nájomca sa zaväzuje nepoškodzovať a nemanipulovať s plombami Prenajímateľa na nainštalovanom elektromere, plynomere, vodomere a iných meracích zariadeniach nachádzajúcich sa v Nebytových priestoroch, resp. kdekoľvek v Nehnuteľnosti.
12. Nájomca je zodpovedný za prípadné škody na Nebytových priestoroch, ktoré vzniknú konaním alebo opomenutím Nájomcu, alebo jeho zamestnancov, zákazníkov alebo návštev po celú dobu trvania nájmu. Na tento účel je Nájomca povinný uzatvoriť poistenie zodpovednosti za škodu spôsobenú tretej osobe.
13. Nájomca má právo využívať aj také priestory Prenajímateľa, ktoré nie sú predmetom nájmu a ich používanie je nevyhnutné na zabezpečenie poskytovania služieb v dohodnutej kvalite. Týmto nesmie byť obmedzená funkčnosť a dostupnosť takýchto priestorov vo vzťahu k Prenajímateľovi.

# Čl. VI.

**Záverečné ustanovenia**

1. Prenajímateľ a Nájomca sa dohodli na písomnej forme právnych úkonov. Túto zmluvu je možné meniť a dopĺňať písomnými očíslovanými dodatkami, vzájomne odsúhlasenými oboma zmluvnými stranami. V prípade, že druhá Zmluvná strana sa nevyjadrí k návrhu dodatku písomne do 30 dní odo dňa doručenia návrhu, predpokladá sa, že s návrhom dodatku **nesúhlasí.**
2. Zmluvné strany sa dohodli, že všetky písomnosti týkajúce sa zmluvného vzťahu založeného touto Zmluvou (oznámenia, výzvy atď.) budú doručované s použitím kontaktných údajov uvedených v záhlaví tejto Zmluvy alebo údajov písomne oznámených druhou Zmluvnou stranou. Spôsob doručenia je ponechaný na vôli odosielajúcej Zmluvnej strany. Zásielka doručovaná prostredníctvom pošty sa považuje za doručenú aj v prípade, ak sa ju nepodarilo doručiť na poslednú známu adresu, pričom za deň doručenia sa považuje deň, keď sa nedoručená zásielka vrátila jej odosielateľovi.
3. Zmluvné strany sú povinné si bez zbytočného odkladu oznamovať zmeny údajov uvedených v záhlaví tejto Zmluvy.
4. Pokiaľ nie je dohodnuté touto Zmluvou inak, platia pre nájom Nebytových priestorov a vzťahy z neho plynúce ustanovenia Zákona a príslušné ustanovenia zákona č. 40/1964 Zb. Občiansky zákonník.
5. Prenajímateľ spracúva osobné údaje štatutárneho orgánu Nájomcu a iných kontaktných osôb Nájomcu v rozsahu nevyhnutnom na splnenie zmluvných a zákonných povinností v súlade s nariadením Európskeho parlamentu a Rady (EÚ) 2016/679 z 27. apríla 2016 o ochrane fyzických osôb pri spracúvaní osobných údajov a o voľnom pohybe takýchto údajov, ktorým sa zrušuje smernica 95/46/ES (všeobecné nariadenie o ochrane údajov) (ďalej len „**GDPR**“) a zákona č. 18/2018 Z. z. o ochrane osobných údajov v znení neskorších predpisov.
6. Štatutárny orgán Nájomcu svojím podpisom potvrdzuje, že pri podpise tejto Zmluvy bol poučený o právach súvisiacich so spracúvaním svojich osobných údajov poskytovateľom ako aj ohľadom informácií s odkazom na článok 13 a 14 GDPR. Štatutárny orgán Nájomcu zároveň berie na vedomie, že ďalšie informácie týkajúce sa spracúvania osobných údajov ako právo požadovať od Nájomcu prístup k osobným údajom, právo na opravu osobných údajov, právo na  výmaz osobných údajov alebo právo na obmedzenie spracúvania osobných údajov a pod., sú dostupné prostredníctvom zodpovednej osoby: EuroTrading s.r.o.
7. Zmluva o nájme je vyhotovená v **štyroch vyhotoveniach** s platnosťou originálu, z ktorých Prenajímateľ obdrží dve a Nájomca dve vyhotovenia Zmluvy.
8. Zmluvné strany zhodne prehlasujú, že si Zmluvu pozorne prečítali, jej obsahu porozumeli a na znak toho, že sa jej obsah doslovne zhoduje s ich slobodne, vážne, určite a zrozumiteľne prejavenou vôľou, ako aj na znak toho, že tento právny úkon neurobili v tiesni a za nápadne nevýhodných podmienok ju vlastnoručne podpisujú.
9. Zmluva nadobúda platnosť dňom jej podpísania oboma Zmluvnými stranami a účinnosť dňom nasledujúcim od jej zverejnenia na webovom sídle Prenajímateľa.

Príloha č. 1: Špecifikácia predmetu nájmu – Nebytových priestorov

V Bratislave, dňa: V dňa

...................................................... ...................................................

Mgr. Daniela Palúchová, MPH nájomca

riaditeľka Domu tretieho veku

prenajímateľ

Príloha č. 1 zmluvy o nájme nebytových priestorov

**Špecifikácia predmetu nájmu**

|  |  |  |
| --- | --- | --- |
| **Podlažie** | **Názov priestoru** | **m2** |
| I. podzemné | Sklad korenín – miestnosť č. 14 | 5,30 |
| I. podzemné | Sklad zeleniny – miestnosti č. 5 a 8 | 17,85 |
| I. podzemné | Sklad mäsa – miestnosti č. 6, 7 a 11 | 31,35 |
| I. podzemné | WC ženy – miestnosti č. 26 a 27 | 3,40 |
| I. podzemné | Šatňa a umyváreň – miestnosti č. 23, 24 a 25 | 50,23 |
| I. podzemné | Škrabka zemiakov a zeleniny – miestnosť č. 20 | 18,50 |
| I. podzemné | Sklad zemiakov – miestnosť č. 19 | 18,30 |
| I. podzemné | WC ženy – miestnosti č. 15 a 16 | 3,40 |
| I. podzemné | WC muži – miestnosti č. 17 a 18 | 3,40 |
| I. podzemné | Nákladný výťah – priestor č. 30 | 2,15 |
| I. nadzemné | Kancelária K1 – miestnosť č. 17 | 15,10 |
| I. nadzemné | Kancelária K2 – miestnosť č. 18 | 13,75 |
| I. nadzemné | Kuchyňa K3 – priestory č. 12, 13, 14, 15 a 16 | 170,55 |
| I. nadzemné | Chodba – príjem zásob – priestor č. 23 | 19,50 |
| I. nadzemné | Sklad upratovačka – miestnosť č. 19 | 1,70 |
| I. nadzemné | Denný sklad – miestnosť č. 24 | 1,70 |
| I. nadzemné | Schodište – priestor č. 21 | 15,30 |
| I. nadzemné | Nákladný výťah – priestor č. 22 | 2,15 |
| I. nadzemné | Odpadky, pomyje – miestnosť č. 20 | 5,76 |
| I. nadzemné | Vstupná rampa – priestor č. 25 | 11,40 |
| I. nadzemné | Vonkajšie schody – priestor č. 26 | 1,60 |
|  | **CELKOM** | **418,39 m2** |

Príloha č. 2 zmluvy o poskytovaní služieb

**Špecifikácia poskytovaných služieb**

* Poskytovateľ je povinný si zabezpečiť vlastný kontajner na odpad z kuchyne.
* Vo všetkých variantov diét je Poskytovateľ povinný na požiadanie verejného obstarávateľa poskytnúť (pripraviť) stravu aj vo forme mletej, mixovanej stravy a stravy určenej pre sondu.
* Poskytovateľ berie na vedomie, že stravník nemusí v rámci dňa odobrať všetky jedlá.

- V zmysle ustanovenia § 9 ods. 4 Všeobecne záväzného nariadenia hlavného mesta Slovenskej republiky Bratislavy č. 2/2014 o úhradách za poskytovanie sociálnych služieb zo dňa 24. apríla 2014 v znení Všeobecne záväzného nariadenia hlavného mesta Slovenskej republiky Bratislavy č. 5/2019 ktorým sa mení všeobecne záväzné nariadenie hlavného mesta Slovenskej republiky Bratislavy č. 2/2014 o úhradách za poskytovanie sociálnych služieb a ostatných všeobecne záväzných právnych predpisov., suma úhrady za stravovanie na deň na osobu sa určuje podľa počtu odobratých jedál v percentuálnom podiele z celkovej hodnoty stravy, na ktorý je na:

a) raňajky 12 %

b) desiatu 9 %

c) obed 45 %

d) olovrant 9 %

e) večeru 25 %

- V prípade, ak stravník odoberá večeru a druhú večeru, bude percentuálny podiel z celkovej hodnoty stravy pre účely fakturácie počítaný nasledovne/diabetik, má druhú večeru počítanú v percentách nad 100% dennej stravy, pretože si to vyžaduje jeho zdravotný stav/ na :

a) raňajky 12%,

b) desiata 9%,

c) obed 45%,

d) olovrant 9%,

e) večera 25%

f) druhá večera do 9% z celkovej sumy, a však nesmie byť prekročená celková hodnota 9,20€.

* Poskytovateľ je povinný prípravu, varenie a výdaj stravy pre klientov verejného obstarávateľa (prijímateľov sociálnej služby poskytovanej Objednávateľom podľa Zákona o sociálnych službách) zabezpečovať pracovníkmi, ktorí sú držiteľmi zdravotného preukazu.
* Poskytovateľ je povinný zabezpečiť stravu na oddelenia v konečnej úprave, na priamu konzumáciu, bez potreby ďalšej úpravy zo strany zamestnancov zariadenia.
* Poskytovateľ je povinný zabezpečiť ku hlavnému jedlu (obed) šalát alebo sterilizovanú zeleninu resp. kompót v závislosti od vhodnej kombinácie s hlavným jedlom, a podľa sezónnosti.
* Poskytovateľ je povinný zabezpečiť prestieranie tzn. podnosy/tácky, príbory, poháre, servítky pre klientov zariadenia a aj pre zamestnancov zariadenia.
* Poskytovateľ je povinný počas obeda vydávaného v jedálni zabezpečiť aj pitný režim - 2 dl napr. čaju (horký/sladený), ochutenú vodu, vodu s citrónom...
* Poskytovateľ je povinný zabezpečiť stravu s využitím sezónnych potravín.
* Strava musí byť poskytovaná v súlade s diétami (napr. diabetická strava), so zásadami zdravej výživy a s prihliadnutím na vek a zdravotný stav fyzických osôb podľa stravných jednotiek.
* Poskytovateľ je povinný zabezpečiť bezplatne občerstvenie akcie: Medzinárodný deň žien, Deň matiek, Posedenie pri príležitosti „Október, mesiac úcty k starším". Občerstvenie pre 100 klientov, ktoré prevádzkovateľ stravovania podáva podľa dohody jedná sa najmä o: 1ks koláč/zákusok, káva/kapučíno a nealko (čaj, voda s citrónom, limonáda) alebo slaná alternatíva: obložený chlebíček/ pagáč/ trojuholník pizze, káva/kapučíno a nealko (čaj, voda s citrónom, limonáda). Mikulášske posedenie: zabezpečenie Mikulášskych balíčkov pre klientov, ktorí odoberajú celodennú stravu. Obsah balíčka: džús, mäkký perník/ dia, ovocie – mandarinka/banán.

OPIS A GRAMÁŽ JEDLA

Raňajky napr.: chlieb, nátierka, paradajka, vajíčko, paprika, párky, maslo šunka, syr, čaj, mlieko, kakao, biela káva, džús a pod.

Desiata napr.: ovocie, napolitánka, jogurt, sladké či slané pečivo a pod.

Obed: mäso v surovom stave 100 g, príloha v uvarenom stave 200 g, bezmäsité jedlo v uvarenom stave 300 g, čaj, mlieko, biela káva a pod.

Olovrant napr.: ovocie, napolitánka, jogurt, chlieb, nátierka, rožok, sladké či slané pečivo a pod.

Večera: mäso v surovom stave 100 g, príloha v uvarenom stave 200g, bezmäsité jedlo v uvarenom stave 300 g, čaj, mlieko, biela káva a pod.

Druhá večera napr.: chlieb, pečivo, šunka, mäsová nátierka a pod.

VŠEOBECNÉ LEGISLATÍVNE POŽIADAVKY

Poskytovateľ musí dodržiavať počas celej lehoty príslušné ustanovenia nasledovných právnych noriem:

- Vyhláška č. 533/2007 Z. z. Ministerstva zdravotníctva Slovenskej republiky o podrobnostiach o požiadavkách na zariadenia spoločného stravovania.

- Zákon č. 355/2007 Z. z. o ochrane, podpore a rozvoji verejného zdravia a o zmene a doplnení niektorých zákonov.

- Zákon č. 152/1995 Z. z. o potravinách.

- Zákon č. 79/2015 o odpadoch a o zmene a doplnení niektorých zákonov

Poskytovateľ je povinný plniť predmet zmluvy v súlade s Potravinovým kódexom Slovenskej republiky pri zavedení a prevádzkovaní systému HACCP v zmysle smernice európskej komisie č. 93/73/ECC o hygiene výroby požívatín na základe spracovanej Dokumentácie Správnej výrobnej praxe a Ministerstvom pôdohospodárstva Slovenskej republike..

Poskytovateľ je povinný dodržiavať požiadavky na úpravu predpísaných diét podľa Metodického pokynu Ministerstva zdravotníctva  Slovenskej republiky č. 719/9-C (odporúčané zásady stravovania, úprava diétneho systému), v súlade so Záväzným opatrením Ministerstva zdravotníctva Slovenskej republiky č. 1685/1998-A (Zabezpečenie liečebnej výživy chorých - Vestník MZ SR, čiastka 48-51).

 Príloha č. 3 zmluvy o poskytovaní služieb

Rozpočítanie ceny na jednotlivé zložky celodennej stravy podľa jednotlivých diét

|  |  |  |  |
| --- | --- | --- | --- |
|  | Racionálna strava D3 | Šetriaca D4 | Diabetická strava D9 |
|  | cena za deň v EUR s DPH | cena za deň v EUR s DPH | cena za deň v EUR s DPH |
| RAŇAJKY |  |  |  |
| DESIATA |  |  |  |
| OBED |  |  |  |
| OLOVRANT |  |  |  |
| VEČERA |  |  |  |
| II. VEČERA |  |  |  |
| SPOLU |  |  |  |

Príloha č. 4 zmluvy o poskytovaní služieb

Zoznam známych subdodávateľov

|  |  |  |  |  |  |
| --- | --- | --- | --- | --- | --- |
| Obchodný názov | IČO | Sídlo | Meno oprávnenej osoby | Adresa pobytu oprávnenej osoby | Dátum narodenia oprávnenej osoby |
|  |  |  |  |  |  |
|  |  |  |  |  |  |
|  |  |  |  |  |  |
|  |  |  |  |  |  |